Source: https://hitelesmozgalom.eoldal.hu/cikkek/kerdeseink-es-a-kapott-valaszok/level-a-kurianak---devizahiteles-iteletek-es-nyilvanossag.html
Timestamp: 2019-12-14 10:41:35
Document Index: 5850370

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'bíróság ', 'bíróság ', 'Kúria ', 'bíróság ', 'Kúria ', 'bíróság ', 'Kúria ']

HITELES MOZGALOM - Kérdéseink és a kapott válaszok - Levél a Kúriának - devizahiteles ítéletek és nyilvánosság
Levél a Kúriának - devizahiteles ítéletek és nyilvánosság
Érdeklődéssel olvastam Elnök úr MTI nyilatkozatát, melyben az elhúzódó bírósági eljárásokkal kapcsolatban fejti ki a véleményét. Hosszasan sorolja, hogy a legkülönbözőbb esetekben milyen problémákkal találják szemben magukat a bírók.
Sajnálatos módon a devizahiteles perek teljes mértékben kimaradtak a felsorolásból, mintha már nem is lennének ilyen perek. Mintha ezek a perek nem húzódnának már 4-5 éve. Pedig csak az elmúlt 30 napban is több döntést is hozott a Kúria devizával kapcsolatos lakossági kölcsönszerződéssel kapcsolatban.
Érthetetlen módon egyikről sem adott ki a Kúria MTI közleményt, mintha a Kúria vezetése arra a döntésre jutott volna, hogy a magyar társadalmat, a pénzintézetek által becsapott és megtévesztett magyar állampolgárok millióit nem érdeklik a Kúria döntései. MTI közlemény híján sajnálatos módon a sajtók sem számolnak be arról, hogy milyen döntést hoz a Kúria. Az érintettek milliói semmit sem tudnak arról, hogy a Kúria milyen döntéseket hozott a devizahitelekkel kapcsolatban.
Az egyik kúriai devizahiteles ítélettel kapcsolatban Dr. Wellmann György azt válaszolta nekünk, hogy az ítéletekről anonimizált formában 3 hónap elteltével lehet kérni fénymásolatot:
„Az Ön által kért határozat kiadására, tehát legkorábban 2016. január 5-én, oldalanként 300 forint megfizetése ellenében, a befizetés igazolását követően van lehetőség” (2015.EI.I.H.676. számú 2015.10.20.-i válasz a Gfv.VII.30.207/2015 ügyszámú 2015.10.06-án kelt ítéletről).
A Bírósági Határozatok Gyűjteményében is fellelhetők az ítéletek, határozatok anonimizált formában. A tapasztalatunk az, hogy ide nem 3 hónap elteltével kerülnek fel, hanem sokkal később. Egy nyáron hozott devizahiteles ítéletet, a Gfv.VII.30.169/2015 még mindig nem érhető el.
„A bírósági eljárás nyilvánossága a bírói hatalom korlátjaként a jogállamiság fontos garanciája” – jelentette ki pontosan két évvel ezelőtt Ön, Tisztelt Elnök úr!
http://www.lb.hu/sites/default/files/sajto/mti_5.pdf
További idézetek Öntől, tisztelt Elnök úr:
„A bírósági tárgyalások és döntések nyilvánossága biztosítja, hogy a bíró "szem előtt legyen", a nyilvánosság kontrollja alatt álljon, … a bírósági eljárás nyilvánossága egyúttal a tisztességes eljárás és a bíróságokba vetett közbizalom garanciája is.”
„A bírósági határozatok publikálása az egységes ítélkezés szempontjából is lényeges, ami a legfelsőbb bírói fórum alkotmányos feladata.”
MTI 2013. október 24., csütörtök 13:27 - Darák Péter a bírósági nyilvánosság szélesítését szorgalmazta.
Úgy véljük a mai kúriai gyakorlat még nagyon messze van a két évvel ezelőtt kijelölt céltól.
Nem kell messzire menni azonban ahhoz, hogy jó példát leljünk. Az Alkotmánybíróság honlapján külön tájékoztatás van a devizahitelesek számára:
„Áttekintés az Alkotmánybíróság által befejezett és folyamatban lévő devizahiteles ügyekről”
Javasoljuk, hogy a Kúria a társadalmi jelentőségének és súlyának megfelelően kezelje a devizahiteles ügyeket és alakítson ki hasonló internetes felületet, mint az Alkotmánybíróság. Úgy véljük, miként az Alkotmánybíróság meg tudja oldani, hogy 1-2 nap elteltével a döntésük elérhetővé váljék, úgy a Kúria is meg tudja oldani, hogy ne hónapok elteltével kerüljenek fel a bíróság honlapjára az ítéletei, határozatai.
Szeretnénk végül néhány adatot megkérni a devizahiteles perekkel kapcsolatban.
A Kúrián hány olyan per van a pénzügyi intézményekkel kapcsolatban, melyekben a bankkölcsön tárgya, illetve a lízingösszeg külföldi deviza (nem forint)?
A Törvényszékeken hány olyan per van a pénzügyi intézményekkel kapcsolatban, melyekben a bankkölcsön tárgya, illetve a lízingösszeg külföldi deviza (nem forint)?
2015-ben összesen hány olyan döntést hozott a Kúria a pénzügyi intézményekkel kapcsolatban, melyekben a bankkölcsön tárgya, illetve a lízingösszeg külföldi deviza (nem forint)? Melyek ezek a döntések? E döntések közül hány található meg anonimizált formában a bíróságok honlapján?